CELEX: 32017D0563
Language: et
Date: 2017-03-21 00:00:00
Title: Nõukogu rakendusotsus (EL) 2017/563, 21. märts 2017, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

25.3.2017   
            
            
               ET
            
            
               Euroopa Liidu Teataja
            
            
               L 80/33
            
         NÕUKOGU RAKENDUSOTSUS (EL) 2017/563,
   21. märts 2017,
   millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artiklit 395,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Eesti taotles komisjonis 18. mail 2016 registreeritud kirjaga luba kohaldada erimeedet, millega tehakse erand direktiivi 2006/112/EÜ artiklist 287 (edaspidi „erimeede“), mis võimaldaks Eestil kohaldada alates 1. jaanuarist 2018 käibemaksuvabastust selliste maksukohustuslaste suhtes, kelle aastakäive ei ületa 40 000 eurot.
            
         
               (2)
            
            
               Vastavalt direktiivi 2006/112/EÜ artikli 395 lõikele 2 teavitas komisjon 4. oktoobri 2016. aasta kirjaga teisi liikmesriike Eesti taotlusest. Komisjon teatas 5. oktoobri 2016. aasta kirjaga Eestile, et tal on taotluse hindamiseks kogu vajalik teave.
            
         
               (3)
            
            
               Vastavalt direktiivi 2006/112/EÜ artikli 287 esimese lõigu punktile 8 võib Eesti kohaldada käibemaksuvabastust maksukohustuslaste suhtes, kelle aastakäive riigi valuutas ühinemiskuupäeval kehtinud vahetuskursi kohaselt arvutatult ei ületa 16 000 eurot.
            
         
               (4)
            
            
               Taotletud erimeede on kooskõlas eesmärkidega, mis on püstitatud komisjoni 25. juuni 2008. aasta teatises „„Kõigepealt mõtle väikestele“ – Euroopa väikeettevõtlusalgatus „Small Business Act““.
            
         
               (5)
            
            
               Arvestades, et kõnealune erimeede vähendab väiksemate ettevõtjate käibemaksukohustusi, tuleks Eestil lubada kohaldada seda piiratud ajavahemiku jooksul, kuni 31. detsembrini 2020. Maksukohustuslastel peaks endiselt olema võimalik valida tavapärane käibemaksukord.
            
         
               (6)
            
            
               Kuna praegu vaadatakse läbi direktiivi 2006/112/EÜ artikleid 281–294, millega reguleeritakse väikeettevõtjate suhtes kohaldatavat erikorda, on võimalik, et direktiiv, millega muudetakse direktiivi 2006/112/EÜ vastavaid sätteid, jõustub enne 31. detsembrit 2020.
            
         
               (7)
            
            
               Eesti esitatud teabe kohaselt ei avalda kõrgem künnis olulist mõju lõplikus tarbimisetapis kogutava maksutulu summale.
            
         
               (8)
            
            
               Erandi kohaldamine ei mõjuta käibemaksust tulenevaid liidu omavahendeid,
            
         ON VASTU VÕTNUD KÄESOLEVA OTSUSE:
   Artikkel 1
   Erandina direktiivi 2006/112/EÜ artikli 287 esimese lõigu punktist 8 lubatakse Eestil kohaldada käibemaksuvabastust maksukohustuslaste suhtes, kelle aastakäive ei ületa 40 000 eurot.
   Artikkel 2
   Käesolev otsus jõustub selle teatavakstegemise päeval.
   Käesolevat otsust kohaldatakse alates 1. jaanuarist 2018 kuni 31. detsembrini 2020 või kuupäevani, mil jõustub direktiiv, millega muudetakse direktiivi 2006/112/EÜ artikleid 281–294, millega reguleeritakse väikeettevõtjate erikorda, olenevalt sellest, kumb kuupäev on varasem.
   Artikkel 3
   Käesolev otsus on adresseeritud Eesti Vabariigile.
   
      Brüssel, 21. märts 2017
      
         
            Nõukogu nimel
         
         
            eesistuja
         
         E. SCICLUNA
      
   
   
      (1)  ELT L 347, 11.12.2006, lk 1.